Eva Kjer Hansen (V), 2009-05-07:
Enhedslisten har fremsat forslag om, at regeringen skal indgå aftale med Kommunernes Landsforening og Danske Regioner om økologisk indkøb af fødevarer i det offentlige og om omlægning til økologisk produktion på al offentligt ejet jord.
Som led i denne omlægning skal 50 pct. af fødevarerne være økologiske i 2012 og 75 pct. i 2015.
Planen skal derefter følges op med en plan for total omstilling til økologi.
Så det, vi ser, er, at økologien har fået et solidt fodfæste i Danmark.
Regeringen ønsker fortsat at understøtte økologien på markedsmæssige vilkår, men det er helt fundamentalt, at udviklingen drives af forbrugernes efterspørgsel og baseres på et frit og oplyst valg.
Det gælder også for udbud af økologiske fødevarer i offentlige kantiner.
Det betyder bl.a., at mange forskellige virkemidler skal i spil for at opnå de ønskede miljøog naturmål.
En ensidig satsning på økologi som virkemiddel vil være både dyr og også utilstrækkelig.
Forbrugernes efterspørgsel efter økologiske fødevarer har været i kraftig vækst i de senere år.
I 2007 blev der solgt økologiske varer for 3,6 mia. kr., og det udgjorde 5,8 pct. af omsætningen i den danske detailhandel.
Det var en stigning på 33 pct. i forhold til året før, og udviklingen er rent faktisk fortsat i 2008, hvor økologiske varer stod for 6,5 pct. af den totale omsætning.
På samme tid har vi set en stigning i det økologiske areal, som på 2 år er forøget med 20 pct. og nu er over 170.000 ha.
Når den økologiske sektor bogstavelig talt blomstrer i Danmark, skyldes det en målrettet og en ambitiøs indsats fra alle parter med regeringen som en central medspiller.
Det er ikke uden grund, at Danmark i år blev kåret som »Årets Land« på verdens største økologimesse Biofach.
Regeringen har bidraget ved at sikre gode og nødvendige rammevilkår på en række centrale områder.
Den statslige økologikontrol er en garant for økologiens troværdighed og en hjørnesten i den danske økologiske sektor.
Landdistriktsprogrammets tilskud til omlægning og drift af de økologiske arealer kompenserer landmænd for de udgifter, der er forbundet med økologisk drift.
Der udbetales i dag tilskud til over 170.000 økologiske hektar.
Med forskningsresultaterne udvider vi hele tiden mulighederne for økologien til glæde for miljøet og til glæde for den økonomiske vækst i hele sektoren.
Al dette er fulgt op af initiativer, som understøtter udvikling, produktion og markedsføring af økologiske produkter, og her i dag er det særlig relevant at nævne to projekter, nemlig økologisk mad i kantinen og økologisk kvantespring i food service-sektoren, som er sat i gang med Fødevareministeriets støtte inden for det seneste år.
Når det gælder forbrugernes fortsatte opbakning til økologi, skal oplysning og information være i centrum.
Det gælder ikke mindst valget af økologi i kantiner, madordninger og restauranter, hvor synlighed og troværdighed er nøgleord.
Derfor sætter vi fra regeringens side ind med oplysning og vejledning, der understøtter udbuddet af økologiske varer disse steder.
I staten er målsætningen om sund kantinedrift baseret på de officielle kostråd, og det anbefales, at der sikres et væsentligt udbud af økologiske fødevarer.
Mange private og kommunale storkøkkener og restauranter ønsker helt frivilligt at servere økologiske fødevarer.
Det betyder, at forbrugerne kan træffe et informeret valg, og der åbner sig nye forretningsområder for de økologiske køkkener.
Alt i alt mener jeg, at regeringen har sikret solide og udviklingsorienterede rammevilkår for udvikling, produktion og afsætning af økologi, og det gælder også i kantiner og storkøkkener.
Med Grøn Vækst foreslår regeringen en række målrettede initiativer for forbedret natur, miljø og drikkevand, og økologi er en del af Grøn Vækst.
Det er en kombination af grøn produktion og en produktion med god økonomi og værdiskabelse.
Ved fortsat at investere i økologien sikrer vi, at den stigende efterspørgsel kan imødekommes med danskproducerede varer, og vi får positive effekter inden for miljø, natur og dyrevelfærd.
Vi gennemfører en massiv satsning på næsten 360 mio. kr. årligt til økologi.
Og i Grøn Vækst bliver der så givet rum til en nyomlægning af ca. 11.000 ha årligt og til at sikre de økonomiske rammer for en fordobling af det økologiske areal frem til 2020.
Samtidig vil Grøn Vækst styrke forskning og udvikling i økologi, fremme information og markedsføring og give såvel forbrugere som landmænd optimale muligheder for at vælge økologi, hvis de ønsker det.
Så med Grøn Vækst-udspillet har regeringen leveret sin plan for økologien, og på den baggrund vil jeg afvise beslutningsforslaget.